SA steeds ‘veilig vir toeriste’Argieffoto Die minister van toerisme het besoekers Vrydag verseker dat dit veilig is om na Suid-Afrika te reis en dat hulle veiligheid die hoogste prioriteit vir die regering is. “Ondanks die enkele voorvalle wat Suid-Afrika in ŉ negatiewe lig stel, bly ons land ŉ voorkeurbestemming vir troues, wittebrood, leefstyl-, musiek- en kulturele byeenkomste, asook vir die rolprentbedryf wat beduidende getalle besoekers lok,” het Mmamoloko Kubayi-Ngubane gesê. Die afgelope week is nóg twee verdagtes in hegtenis geneem in verband met die moord op ŉ Oekraïense toeris wat in die Moederstad doodgesteek is. Die 43-jarige stapper, Ivan Ivanov, is van sy rugsak beroof en naby die Oosfort, ŉ gewilde toeristebestemming by Chapmanspiek in Houtbaai, vermoor. Daar was onlangs ook berigte van toeriste wat vanaf die OR Tambo Internasionale Lughawe in Gauteng agtervolg en beroof is. Kubayi-Ngubane het gesê wetstoepassingsagentskappe in Suid-Afrika laat geen steen onaangeroer in dié ondersoeke nie. “Wat betref die onlangse voorvalle, is ons tevrede dat die polisie die vermeende oortreders spoedig aangekeer het. Die departement is ook besig om ŉ veiligheidstrategie af te handel wat binne die volgende paar weke bekend gestel gaan word,” het sy gesê. Die plan is vroeër in die begrotingsrede in Junie aangekondig. “Ons doen ŉ beroep op gemeenskappe om diegene wat ons land negatief wil uitbeeld, eenkant toe te skuif en enige verdagte bedrywighede aan te meld. Wanneer toeriste die land besoek, dra hulle by tot ons ekonomie en werkskepping. Daarom moet ons te alle tye verseker dat hulle ŉ eg Suid-Afrikaanse ervaring het en welkom hier voel.”